DANIELI

princi që lutej

TREGIMI NGA CARINE MACKENZIE

ILUSTRIMET NGA FRED APPS

© Carine Mackenzie, 1995

Reprinted 2000, 2002, 2004, 2007, 2009, 2012, 2017

Published by Christian Focus Publications, Geanies House, Fearn, Tian, Ross-shire, IV20 1 TW, Scotland, U.K.

www.christianfocus.com

Përkthyer në gjuhën shqipe nga MISIONI I MUNDSHËM, 2019

Botim i ripunuar nga ZGG-ALBANIA, 2019

Redaktuar nga: Mirela Zefi

Koordinatore: Willemien van Schothorst

Danieli ishte një djalosh i pashëm, që kishte lindur në një familje fisnike, në tokën e Judës.

Mbreti Nebukadnetsar i Babilonisë, udhëhoqi një ushtri të madhe, e cila e mundi ushtrinë e Judës. Ai mori me vete thesare me vlerë nga tempulli si dhe shumë të rinj të Izraelit. Njëri prej të burgosurve ishte Danieli.

Mbreti zgjodhi Danielin bashkë me tre nga shokët e tij, për t’i përgatitur që të shërbenin në pallatin mbretëror.

Ata ishin të stërvitur, të fortë dhe të pashëm. Ishin të zgjuar gjithashtu dhe mësonin shumë shpejt. Në programin tre vjeçar që filluan, Ashpenazi, kryetari i tyre, u mësoi gjuhën e re. Ata duhet të lexonin gjithë librat e rëndësishëm.

Danieli dhe tre shokët e tij e donin Zotin Perëndi dhe i shërbenin Atij. Zoti ishte më i rëndësishmi në jetën e tyre.

Një nga privilegjet që ata kishin, ishte që të hanin e të pinin nga tavolina e mbretit. Por Danieli dhe tre shokët e tij e dinin se ishte e gabuar të merrnin ushqimin dhe verën e mbretit. Ushqimi nuk ishte i gatuar sipas ligjit të judenjve dhe vera u ofrohej së pari idhujve. Danieli kërkoi që të lejoheshin të hanin ushqim tjetër.

Punonjësi i mbretit kishte frikë ta bënte këtë gjë.

“Nëse ti dobësohesh dhe sëmuresh”, i thoshte ai, “mbreti do të më vrasë, sepse nuk e kam bërë detyrën time siç duhet.”

Përgjigjja e Danielit ishte: “Le ta provojmë për dhjetë ditë. Na jepni për të ngrënë vetëm zarzavate dhe ujë për të pirë. Më pas na krahasoni me ata që hanë ushqimin e mbretit.” Mbas dhjetë ditësh Danieli dhe shokët e tij dukeshin më të shëndetshëm se të tjerët.

Kështu roja iu dha leje të vazhdonin me dietën e tyre të thjeshtë.

’Një mbrëmje, mbreti Nebukadnetsar pa një ëndërr që e shqetësoi aq shumë, sa nuk e zuri më gjumi.

Ai thirri dijetarët dhe magjistarët që t’i tregonin kuptimin, por asnjëri prej tyre nuk arriti ta bënte dot këtë. Mbreti u inatos aq shumë, sa donte t’i vriste të gjithë dijetarët.

Kur Danieli dëgjoi për këtë vendim, ai shkoi tek mbreti dhe e pyeti: “A mund të më lini pak kohë që t’ua shpjegoj ëndrrën?”

Danieli shkoi në shtëpi dhe ua shpjegoi situatën shokëve të tij. “Lutjuni Zotit për këtë”, i nxiti ai,

“që të arrij ta shpjegoj këtë mister. Ndryshe, mbreti do të na vrasë ne, bashkë me gjithë dijetarët e Babilonisë.”

Gjatë natës, Zoti ia zbuloi përgjigjen Danielit në një vegim. Ai ishte shumë mirënjohës. “Të falënderoj Ty O Zot, që m’i bëre të qarta ato për të cilat të pyetëm”

tha ai.

Danieli shkoi tek roja e mbretit dhe i tha: “Mos i vrisni dijetarët! Më ço tek mbreti dhe unë do t’i shpjegoj kuptimin e ëndrrës së tij.”

“A mund të më tregosh atë që unë pashë në ëndërr dhe të më japësh kuptimin?” këmbënguli mbreti.

“Zoti ma zbuloi misterin” shpjegoi Danieli. “Unë nuk jam më i ditur se të tjerët, por Zoti më ka përdorur për t’ju treguar ju se çfarë do të ndodhë.”

Danieli i tregoi ëndrrën me hollësi dhe i shpjegoi kuptimin e saj.

Nebukadnetsarit i bëri aq shumë përshtypje kjo gjë, saqë u ul në gjunjë përpara Danielit dhe e nderoi atë.

“Pa dyshim që Perëndia yt është Perëndia i gjithë perëndive dhe Mbreti i mbretërve” shpalli ai.

Danielin e bënë sunduesin e një pjese të vendit. Ai ishte në krye të të gjithë dijetarëve.

Edhe miqve të Danielit iu dhanë gjithashtu vende të mira pune në qeveri.

Mbasi vdiq Nebukadnetsari, Belshatsari u bë mbret. Ai bëri një festë të madhe për njëmijë nga fisnikët e tij.

Ndërsa po pinin verë, ai u dha urdhër shërbëtorëve të sillnin enët e arta dhe të argjendta që Nebukadnetsari i kishte marrë nga tempulli në Jerusalem. Të gjithë pinë verë prej tyre, duke lëvduar idhujt e krijuar nga njeriu. Në kulmin e festës ndodhi një gjë e çuditshme.

Papritur u shfaqën gishtërinjtë e një dore njeriu dhe filluan të shkruanin në murin pranë shandanit.

Belshatsari u alarmua; u zbeh në fytyrë, gjunjët iu prenë dhe këmbët iu lëshuan.

Ç’kuptim kishin këto fjalë të çuditshme? Ai dha urdhër t’i sillnin dijetarët e tij, por ata ishin të gjithë pa fjalë. Mbreti u shqetësua edhe më shumë.

Mbretëresha dëgjoi zhurmë në sallën e banketit.

“Mos u alarmo”, i tha ajo mbretit. “Është dikush në mbretërinë tënde që mund ta zgjidhë këtë problem.

Dërgo të të sjellin Danielin dhe ai do të të tregojë se ç’kuptim ka ky shkrim.”

Danielin e thirrën tek mbreti.

“Nëse më tregon kuptimin e këtij shkrimi, unë do të të jap shumë dhurata dhe do të të bëj sunduesin e tretë më të lartë të vendit.”

“Unë nuk dua asnjë dhuratë”, iu përgjigj Danieli.

“Por unë mund të të tregoj se çfarë do të thotë ky shkrim.”

“Ti je ngritur kundër Perëndisë. Ke keqpërdorur enët nga shtëpia e Zotit”, i tha Danieli. “Ti nuk e nderon Perëndinë që kontrollon jetën tënde. Prandaj Ai të ka dërguar këtë mesazh.”

Këto janë fjalët që ishin shkruar në mur.

MENE, MENE, TEKEL, PARSIN.

Kuptimi i tyre është ky: “Mbretërimi yt do të marrë fund së shpejti. Ti nuk i përmbush standardet e Perëndisë.

Mbretëria jote do të pushtohet dhe do t’i jepet dikujt tjetër.

Danielit i dhanë një mantel të bukur ngjyrë të kuqe dhe një zinxhir floriri për ta vënë në qafë. Ai u bë sunduesi i tretë më i lartë në vend.

Por po atë natë, Belshatsarin e vranë dhe Dari nga Meda mori vendin e tij.

Ajo që kishte paralajmëruar Zoti ndodhi me të vërtetë.

Mbreti Dar kishte një mendim aq të mirë për Danielin, saqë e bëri krye-administratorin e të gjithë vendit.

Zyrtarët e tjerë u bënë xhelozë për Danielin. “Si t’i gjejmë ndonjë gabim atij?” pyetën njëri- tjetrin.

Por Danieli ishte shumë besnik. Ai ishte i ndershëm dhe gjithnjë i mbaronte të gjitha punët.

“Ne nuk do të arrijmë kurrë që t’a kapim Danielin”, thonin ata, “veçse nëse mendojmë diçka që të ketë të bëjë me adhurimin e tij ndaj Zotit.”

Kështu, zyrtarët bënë një plan kundër Danielit.

Një grup zyrtarësh shkuan të takonin mbretin Dar.

“O mbret, ne mendojmë se ju duhet të nxirrni një dekret, që të thotë se cilido që i lutet ndonjë perëndie ose njeriu përveç jush gjatë tridhjetë ditëve, do të hidhet në gropën e luanëve. Nëse e bëni me shkrim, atëherë do të jetë ligj.”

Mbretit Dar iu bë shumë qejfi dhe premtoi se do të bënte siç thanë ata.

Danieli e mori vesh për ligjin e ri. Ai e dinte se nëse i bindej, do të thoshte që të kundërshtonte Perëndinë.

Por për Danielin ishte më e rëndësishme t’i bindej Zotit, sesa ndonjë mbreti.

Danieli shkoi në shtëpi dhe hyri drejt e tek dhoma e tij. Ai u ul në gjunjë pranë dritares së hapur siç bënte çdo ditë dhe iu lut Zotit. E falënderoi Perëndinë për mirësinë e Tij dhe i kërkoi që ta ndihmonte.

Nëpunësit ziliqarë po vëzhgonin se çfarë do të bënte ai. Ata e panë që po lutej dhe menjëherë u kthyen tek mbreti për t’ia rrëfyer çfarë panë.

“Danieli nuk iu bind ligjit tuaj”, i raportuan ata. “Ai përsëri i lutet Zotit të tij tre herë në ditë.”

Mbreti Dar u shqetësua. Atij nuk i kishte vajtur në mendje se Danielit do t’i vinte ndonjë e keqe prej dekretit. Si t’ia bënte që ta shpëtonte nga gropa e luanëve?

Zyrtarët nuk ndërronin mendje. “Mos harro se ligji i sapo dalë nga mbreti, nuk mund të ndryshohet”, i thanë ata.

Atëherë, mbreti i mërzitur dha urdhër që Danieli të hidhej në gropën e luanëve të tmerrshëm.

“Zoti yt, të cilit ti i shërben, do të të shpëtojë”, i tha mbreti Danielit.

Një gur i madh u vendos në grykë të gropës. Mbreti e vulosi me shenjën e unazës së tij, si dhe me unazat e fisnikëve të tij.

Si do të mund të mbijetonte ai në këtë situatë të rrezikshme?

Mbreti Dar u kthye në pallatin e tij. Ai ishte shumë i mërzitur. Nuk mundi as të hante dhe as të flinte. Ai nuk donte asnjë lloj argëtimi.

Sapo zbardhi dita, ai nxitoi poshtë për tek gropa e luanëve. “A do të jetë ende gjallë Danieli, apo do ta kenë ngrënë luanët?”, pyeste veten.

Teksa u afrua, mbreti Dar thirri i shqetësuar, “Daniel, a ka mundur Zoti yt të të shpëtojë nga luanët?”

Mbreti u gëzua pa masë kur dëgjoi zërin e Danielit të përgjigjej: “Zoti im dërgoi engjëjt e tij për t’ua mbyllur gojën luanëve. Ata nuk më prekën fare.”

Mbreti dha urdhër ta nxirrnin Danielin nga gropa.

Ai nuk kishte as edhe një të gërvishtur. Ai i besoi Perëndisë. Dhe Perëndia e ruajti më së miri në një vend kaq të rrezikshëm.

Mbreti Dar dërgoi një urdhëresë në të gjithë vendin.

“Në të gjithë sundimin e mbretërisë time, të gjithë duhet të kenë frikë dhe të nderojnë Perëndinë të cilit Danieli i shërben. Ai është Zoti i gjallë. Ai e shpëtoi Danielin nga fuqia e luanëve.”

Danieli e vendosi Zotin të parin në jetën e tij.

Ai e donte dhe i shërbente Atij në çdo gjë. I lutej Perëndisë gjithmonë dhe besonte gjithnjë se Ai do ta ndihmonte. Edhe Perëndia e donte shumë Danielin dhe e përdori atë që t’u fliste fjalën e Tij njerëzve të rëndësishëm.

A e do ti Zotin Jezus dhe a i shërben Atij në çdo moment të jetës sate? Ne duhet t’i lutemi Atij vazhdimisht dhe t’i kërkojmë të na mbrojë nga rreziku i së keqes që mund të na dëmtojë në çdo moment.

Zoti është i gatshëm të shpëtojë cilindo që vjen tek Ai me anë të besimit.

PRINCI QË LUTEJ

Danieli gjithmonë e vinte Zotin të parin në jetën e tij. Kur u fut në burg nga mbreti i Babilonisë, ai filloi të besonte edhe më shumë tek Zoti. Mësoni se si ai u bë një sundimtar i rëndësishëm dhe se si Zoti e mbrojti atë në gropën e luanëve.

DANIELI

PRINCI QË LUTEJ

Ti mund të lexosh për Danielin në Bibël, në librin e Danielit.

TREGIMI NGA CARINE MACKENZIE

ILUSTRIMET NGA FRED APPS

LISTË BROSHURASH

1. Noeu | Plani i shpëtimit 10. Elia | Njeriu i mrekullive të Perëndisë 2. Sara dhe Abrahami | Premtimi i mrekullueshëm 11. Ezekia | Zgjedhjet e mbretit 3. Jozefi | Ëndërrimtari i Perëndisë 12. Jeremia | Një burrë me një mesazh 4. Miriami | Sekreti i motrës së madhe 13. Danieli | Princi që lutej 5. Sansoni | Fuqia e njeriut të fortë 14. Jezusi | Fëmija i premtuar 6. Samueli | Djali i bindur 15. Jezusi është gjallë | Historia mahnitëse 7. Davidi | Luftëtari trim

16. Sauli | Mrekullia në mes të rrugës 8. Jonathani | Miku besnik

17. Pali | Udhëtime me aventura 9. Jobi | Miku durimmadh

18. Barnaba | Zemërdhënësi

ZGG-Albania

(Misioni i Bashkësive të Reformuara)